દિલ્હી ગેંગરેપનો શિકાર બની મૃત્યુ પામેલી
યુવતીના મિત્રે તેના મૃત્યુના આઘાતમાં ખાવાનું છોડી દીધું
૧૬ ડિસેમ્બરે પણ તે કામાંધ નરાધમો સામે ઝઝુમ્યો હતો પણ ઘવાઇને બેભાન થઇ ગયેલો
'તે ૧૬મી ડિસેમ્બરની રાત મને જીંદગીભર ખટકતી રહેશે. તે રાતે દિલ્હીમાં મને એવો જખ્મ મળ્યો જે મને જીંદગીભર સાલશે. માનવતાને શરમાવનારી એ ઘટના પ્રતિક્ષણ મારી આંખો સામે તર્યા કરશે' આ શબ્દો છે ગેંગરેપ પિડીતાના મિત્રના. તેણે બહાદુરીપૂર્વક, હેવાનોનો સામનો કરવા પ્રયત્ન કર્યો હતો પણ એટલા બધા સામે એકલો લાંબી ટક્કર લઇ શક્યો ન હતો. ગેંગ રેપ કરનારાઓએ તેને પણ મરણતોલ માર મારીને બેભાન અવસ્થામાં છોકરીની સાથે જ ફેંકી દીધો હતો.
તે યુવાન એન્જીનીયરના પરિવારજનોનું કહેવું છે કે જ્યારથી છોકરીના મૃત્યુના સમાચાર તેને મળ્યા ત્યારથી તેની હાલત ખરાબ છે. તે રોઇ-રોઇને અર્ધો થઇ ગયો છે. અને ખાવાનું પણ બંધ કરી દીધું છે. આ યુવાનને તે લોકોએ એવો માર્યો હતો કે તેના માથામાં સાત ટાંકા આવ્યા છે અને પગમાં ફ્રેકચર થયું છે.
છોકરો ફરી સામાન્ય બને તે માટે તેની સાથે તેના પિતા, મામા અને એક દોસ્ત સતત સાથે રહે છે. તેને કંઇપણ કહેવામાં આવે તો તે રોઇ પડે છે. તેને વારંવાર પોતાની ઉપર ગુસ્સો આવે છે. તેને એ બાબતનો અફસોસ છે કે તે પોતાની મિત્રને બચાવી શક્યો નહીં. તેને પસ્તાવો છે કે જો તે દિવસે ડી.ટી.સી.ની ૭૬૪ નંબરની બસ આવી ગઇ હોત કે ઓટોરીક્ષાવાળાએ હા પાડી હોત તો આ દુર્ઘટના બની ન હોત.
યુવકના પરિવારજનોના મત અનુસાર યુવકે પોલીસને પૂરેપૂરો સહકાર આપ્યો હતો. આરોપીઓની ઓળખ પરેડ થઇ ત્યાં સુધી રોજ તે સવારે આઠ વાગે વસંત વિહાર પોલીસ મથકે પહોંચી જતો હતો અને પોલીસને ઝીણામાં ઝીણી વિગતો પૂરી પાડી હતી. તેના કારણે જ પોલીસ આટલી ઝડપથી આરોપીઓને ઝડપી લેવામાં સફળ થઇ હતી. કુટુંબીઓના મતે તે બચપણથી જ શરમાળ છે. બહુ ઓછું બોલવા ટેવાયેલો છે. પણ ખપ પડયે મક્કમતા ધારણ કરવી તે તેમનો સ્વભાવ છે. ૧૬મી ડિસેમ્બરની રાતે પણ તેને મક્કમતાનો પરીચય આપ્યો હતો. પણ આટલા કામાંધ નરાધમો સામે ટકવું શક્ય બન્યું નહોતું.